**ΜΑΡΤΙΟΣ 20!!**

**ΤΗ Κ’ ΜΑΡΤΙΟΥ!**

**ΜΝΗΜΗ ΤΟΥ ΟΣΙΟΥ ΠΑΤΡΟΣ ΗΜΩΝ ΚΟΥΘΒΕΡΤΟΥ**

**ΕΠΙΣΚΟΠΟΥ ΛΙΝΔΙΣΦΑΡΝΟΥ, ΤΗΣ ΒΡΕΤΤΑΝΙΑΣ**

**ΑΚΟΛΟΥΘΙΑ**

**(Παναγιώτου Σόμαλη.)**

**ΜΙΚΡΟΣ ΕΣΠΕΡΙΝΟΣ**

Εις το· Κύριε εκέκραξα, ιστώμεν στίχους στίχους δ’ , και ψάλλομεν τα εξής Προσόμοια του Αγίου.

**Ήχος α’ . Των ουρανίων ταγμάτων.**

Του Λινδισφάρνου η νήσος σήμερον τέρπεται, και συν εκείνη πάσα, η Αγγλία χορεύει, τελούσα χαρμοσύνως την ιεράν, και πανέορτον μνήμην σου, ω Ιεράρχα Κουθβέρτε θαυματουργέ, και εν ύμνοις μεγαλύνει σε.

Σε εκ νεότητος μάκαρ ο παντοδύναμος, εκάλεσεν Αγγέλου, θαυμαστώς σοι οφθέντος, και γόνατος οιδήματος του δεινού, ρυσαμένου σε Όσιε· όθεν Μονήν της Μελρόζης καταλαβών, ως ασώματος εβίωσας.

Τις την πληθύν των θαυμάτων σου διηγήσεται; Και τις σου τους καμάτους, και τους πόνους αινέσει; Θαλάσσια γαρ κτήνει δέει πολλώ, των ποδών σου καθήπτοντο, τα πετεινά δε Κουθβέρτε του ουρανού, τη προστάξει σου υπήκουον.

 Της προφητείας την χάριν θεόθεν είληφας, ως καθαρθείς την φρένα, τη αμέμπτω ζωή σου· διο και τα εσόμενα προειδώς, δι’ αινίγματος Όσίε, αυτά ελάλεις Κουθβέρτε και λογισμούς, καρδιών κρυπτούς επίστασο.

**Δόξα. Ήχος δ’ .**

Τον εν Ιεράρχαις θαυματουργόν, και της Βρεττανίας πάσης αειλαμπή φωστήρα, Κουθβέρτον τον αξιΰμνητον, δεύτε πιστοί ανευφημήσωμεν· ασκητικοίς γαρ κατορθώμασιν, και ποιμαντικοίς αγώσι διαπρέψας, αποστολικήν εδέξατο δύναμιν και εξουσίαν, παρά του Σωτήρος Χριστού, επί πάντα τα δαιμόνια, και νόσους θεραπεύειν, και προφητής χάριτος ηξιώθη, εκβάσεις καιρών και χρόνων προγινώσκων· και νυν τω της θείας μεγαλωσύνης, θρόνω παριστάμενος, αιτείται ημίν το μέγα έλεος.

**Και νυν. Θεοτοκίον.**

Εκ παντοίων κινδύνων, τους δύλους Σου φύλαττε, ευλογημένη Θεοτόκε, ίνα Σε δοξάζομεν, την ελπίδα των ψυχών ημών.

**Εις τον Στίχον. Ήχος β’ . Οίκος του Εφραθά.**

Θαύμασιν ιεροίς, εκλάμψας εν τω κόσμω, Κουθβέρτε Ιεράρχα, οσίως και αμέμπτως, Κυρίω ιεράτευσας.

 Στ.: Οι ιερείς Σου Κύριε ενδύσονται δικαιοσύνην, και οι όσιοί Σου αγαλλιάσονται.

Χαίροις ο ευκλεής, ποιμήν του Λινδισφάρνου, της νήσου και Δονάλδου, της πόλεως προστάτης, Κουθβέρτε παμμακάριστε.

 Στ.: Τίμιος εναντίον Κυρίου, ο θάνατος του οσίου Αυτού.

Ποίμνη των Βρεττανών, αινεί σε Οθροδόξων, Κουθβέρτε θεοφόρε, προστάτην σε και πρέσβυν, προς Κύριον πλουτήσασα.

**Δόξα. Τριαδικόν.**

Δέδωκας ω Τριας, Κουθβέρτω τω ενδόξω, θαυμάτων θείαν χάριν, και δι’ αυτού δωρείσαι, ημίν το μέγα έλεος.

**Και νυν. Θεοτοκίον.**

Πρέσβευε εκτενώς, Κυρία Θεοτόκε, μετά του Ιεράρχου, Κουθβέρτου ίνα πάσης, ρυσθώμεν περιστάσεως.

 Νυν απολύεις. Τρισάγιον.

**Απολυτίκιον. Ήχος α’ . Της ερήμου πολίτης.**

Λινδισφάρνου της νήσου τον ποιμένα τον πάνσεπτον, τον θαυμάτων θείαις ακτίσιν, την Αγγλίαν αυγάζοντα, Κουθβέρτον ανυμνήσωμεν πιστοί, τρυφώντες των εκείνουδωρεών· νοσημάτων γαρ λυτρούται φθοροποιών, τους πίστει ανακράζοντας· δόξα τω σε καλέσαντι Χριστώ, δόξα τω σε στεφανώσαντι, δόξα τω ενεργούντι δια σουπάσιν ιάματα.

**Δόξα. Ήχος γ’ . Θείας πίστεως.**

Μέγαν εύρατο, εν τοις κινδύνοις, σε υπέρμαχον, η Βρεττανία, Ιεράρχα κουθβέρτε πανθαύμαστε· ως ουν πανώλους την έφοδον έστησας, και Νορμανδών την οφρυν εταπείνωσας, ούτως Άγιε, Χριστόν τον Θεόν ικέτευε, δωρήσασθαι ημίν το μέγα έλεος.

**Και νυν... Θεοτοκίον**

Σε την μεσιτεύσασαν την σωτηρίαν του γένους ημών, ανυμνούμεν Θεοτόκε Παρθένε· εν τη σαρκί γαρ τη εκ σου προσληφθείση, ο Υιός σου και Θεός ημών το δια Σταυρού καταδεξάμενος πάθος, ελυτρώσατο ημάς, εκ φθοράς ως φιλάνθρωπος.

 Απόλυσις.

**ΜΕΓΑΣ ΕΣΠΕΡΙΝΟΣ**

 Ευλογήσαντος του ιερέως, ο Προοιμιακός, και το· Μακάριος ανήρ. Εις δε το· Κύριε εκέκραξα, ιστώμεν στίχους στ , και ψάλλομεν Στιχηρά Προσόμοια.

**Ήχος δ’ . Ο εξ Υψίστου κληθείς.**

Ο εξ Υψίστου κληθείς ουκ απ’ ανθρώπων, ότε σοι την ίασιν Άγγελος έδωκεν, και ουρανίω σε έθρεψεν, Κουθβέρτε άρτω, ανθ’ ων εκείνω παρείχες βρώματα, άγγελος επίγειος, όντως εγνώρισαι, και μοναζόντων κειμήλιον, και ιεράρχης, των Αποστόλων Χριστού ομότροπος· και νυν αυλίζη εν σκηνώμασιν, των δικαίων ορών τον παντάνακτα, Ον ικέτευε σώσαι, και φωτίσαι τας ψυχάς ημών.

 Του Λινδισφάρνου η νήσος σε γεραίρει, ταύτην γαρ ηγίασας και κατεκόσμησας, πόνοις τιμίοις ασκήσεως, και τοις σημείοις, δι’ ων σε Πάτερ Θεός εδόξασεν· κτήνη γαρ θαλάσσια, σέβας σοι ένειμον, πυρός μανίαν εκοίμησας, και τας αρούρας, της των στρουθίων βλάβης εφύλαξας, την των μελλόντων έγνως έκβασιν, εκ Κυρίου σαφώς φωτιζόμενος· Ον δυσώπει Κουθβέρτε, οικτειρήσαι τας ψυχάς ημών.

 Ο ποταμού και θαλάσσης χαλινώσας, Πάτερ τα ορμήματα ταις σαις δεήσεσιν, και των δαιμόνων ρυσάμενος, της δυναστείας, τους προσελθόντας σοι μετά πίστεως, των μνημονευόντων σου, Κουθβέρτε μνήσθητι, και πάσης βλάβης και θλίψεως, και αρρωστίας, των πρεσβειών σου δυνάμει λύτρωσαι, και τους τοις λόγοις των αιρέσεων, πλανηθέντας δεινώς ελευθέρωσον, των Πατέρων λαμπρότης, Βρεττανίας πάσης καύχημα.

**Έτερα. Ήχος ο αυτός. Έδωκας σημείωσιν.**

Παύλου τα σουδάρια, και σιμικίνθια ίασιν, τοις νοσούσιν επήγαζον· συ δε παμμακάριστε, εξ υδρωπικίας, μοναχόν ιάσω, ότε εκείνου των ποδών, τα υποδήματα σου καθήψαντο· και κόνις εκ του τάφου σου, δαιμόνων λύει ενέργειαν, του ναού σου οι λίθοι δε, τα οιδήματα παύουσιν.

 Άφθαρτον το λείψανον, σου ο Θεός διετήρησεν, των απίστων εις έλεγχον· φυλάσσει γαρ Κύριος, των αυτού οσίων, τα οστά ως έφη, ποτέ Δαβίδ ο ψαλμωδός· μεθ’ ου δυσώπει Κουθβέρτε ένδοξε, τοις πόθω Εορτάζουσι, νυν το σεπτόν σου μνημόσυνον, δωρηθήναι συγχώρησιν, ων ως άνθρωποι ήμαρτον.

 Νέμεις τοις γεραίρουσι, την πανσεβάσμιον μνήμην σου, νοσημάτων ιάματα, ψυχής τε και σώματος, ως λαβών Κουθβέρτε, χάριν ουρανόθεν, και της πανώλους της φθοράς, διαφυλάττεις τους δεομένους σου, και σώζεις ταις πρεσβείαις σου, εν ταις θαλάσσαις τους πλέοντας, των ποιμένων αιτήματα, συμπαθώς χαριζόμενος.

**Δόξα. Ήχος πλ. β’ .**

Των Αποστόλων μιμητήν, και μέγαν ιεράρχην, των ασκητών το κλέος, και Βρεττανών Ορθοδόξων υπέρμαχον, συνελθόντες οι φιλέορτοι, μελωδικοίς εφυμνίοις, τιμήσωμεν ψάλλοντες· χαίροις, του Λινδισφάρνου φωστήρ, και πρόεδρος σεπτός, και ποιμενάρχης άριστος· χαίροις, αστήρ τηλαυγέστατε, ο εφαπλών τοις πέρασιν, την λάμψιν των θαυμάτων σου· χαίροις, της πανώλους ο ισχυρός διώκτης, και των εν θαλάσση πλεόντων αντιλήπτωρ. Και νυν Κουθβέρτε πανθαύμαστε, μη παύση πρεσβεύων Χριστώ τω Θεώ, υπέρ των πίστει και πόθω τελούντων αεί, την χαρμόσυνον και πανένδοξον μνήμην σου.

**Και νυν. Θεοτοκίον**

Τίς μη μακαρίσει σε, Παναγία Παρθένε; τις μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι' ημάς, ουκ εις δυάδα προσώπων τεμνόμενος, αλλ' εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

 Είσοδος. Φως ιλαρόν. Προκείμενον της ημέρας. Αναγνώσματα.

**Παροιμιών το Ανάγνωσμα. (Κεφ. ι′.7)**

Μνήμη δικαίου μετ’ εγκωμίων, και ευλογία Κυρίου επί κεφαλήν αυτού. Μακάριος άνθρωπος, ος εύρε σοφίαν, και θνητός ος οίδε φρόνησιν. Κρείσσον γαρ αυτήν εμπορεύεσθαι, η χρυσίου και αργυρίου θησαυρούς. Τιμιωτέρα δε εστι λίθων πολυτελών· παν δε τίμιον ουκ άξιον αυτής εστιν. Εκ γαρ του στόματος αυτής εκπορεύεται δικαιοσύνη, νόμον δε και έλεον επί γλώσσης φορεί. Τοιγαρούν ακούσατέ μου, ω τέκνα· σεμνά γαρ ερώ, και μακάριος άνθρωπος, ος τας εμάς οδούς φυλάξει. Αι γαρ έξοδοί μου, έξοδοι ζωής, και ετοιμάζεται θέλησις παρά Κυρίου. Δια τούτο παρακαλώ υμάς, και προΐεμαι εμήν φωνήν υιοίς ανθρώπων. Ότι εγώ η σοφία κατεσκεύασα βουλήν, και γνώσιν και έννοιαν εγώ επεκαλεσάμην. Εμή βουλή και ασφάλεια, εμή φρόνησις, εμή δε ισχύς. Εγώ τους εμέ φιλούντας αγαπώ, οι δε εμέ ζητούντες ευρήσουσι χάριν. Νοήσατε τοίνυν άκακοι πανουργίαν, οι δε απαίδευτοι ένθεσθε καρδίαν. Εισακούσατέ μου και πάλιν· σεμνά γαρ ερώ, και ανοίγω από χειλέων ορθά. Ότι αλήθειαν μελετήσει ο λάρυγξ μου, εβδελυγμένα δε εναντίον εμού χείλη ψευδώ. Μετά δικαιοσύνης πάντα τα ρήματα του στόματός μου, ουδέν εν αυτοίς σκολιόν, ουδέ στραγγαλιώδες. Πάντα ευθέα εστί τοις νοούσι, και ορθά τοις ευρίσκουσι γνώσιν. Διδάσκω γαρ υμίν αληθή, ίνα γένηται εν Κυρίω η ελπίς υμών, και πλησθήσεσθε πνεύματος.

**Σοφίας Σολομώντος το Ανάγνωσμα. (Κεφ. ι′.32)**

Στόμα δικαίου αποστάζει σοφίαν, χείλη δε ανδρών επίστανται χάριτας· Στόμα σοφών μελετά σοφίαν, δικαιοσύνη δε ρύεται αυτούς εκ θανάτου. Τελευτήσαντος ανδρός δικαίου ουκ όλλυται ελπίς· υιός γαρ δίκαιος γεννάται εις ζωήν, και εν αγαθοίς αυτού καρπόν δικαιοσύνης τρυγήσει. Φως δικαίοις διαπαντός, και παρά Κυρίου ευρήσουσι χάριν και δόξαν. Γλώσσα σοφών καλά επίσταται, και εν καρδία αυτών αναπαύσεται σοφία. Αγαπά Κύριος οσίας καρδίας, δεκτοί δε αυτώ πάντες άμωμοι εν οδώ. Σοφία Κυρίου φωτιεί πρόσωπον συνετού· φθάνει γαρ τους επιθυμούντας αυτήν, προ του γνωσθήναι, και ευχερώς θεωρείται υπό των αγαπώντων αυτήν. Ο ορθρίσας προς αυτήν ου κοπιάσει, και ο αγρυπνήσας δι' αυτήν, ταχέως αμέριμνος έσται. Ότι τους αξίους αυτής αυτή περιέρχεται ζητούσα, και εν ταις τρίβοις φαντάζεται αυτοίς ευμενώς. Σοφίας ου κατισχύσει ποτέ κακία. Δια ταύτα και εραστής εγενόμην του κάλλους αυτής και εφίλησα ταύτην, και εξεζήτησα εκ νεότητός μου, και εζήτησα νύμφην αγαγέσθαι εμαυτώ. Ότι ο πάντων Δεσπότης ηγάπησεν αυτήν. Μύστης γαρ εστι της του Θεού επιστήμης, και αιρέτις των έργων αυτού. Οι πόνοι αυτής εισίν αρεταί· σωφροσύνην δε και φρόνησιν αύτη διδάσκει, δικαιοσύνην και ανδρείαν, ων χρησιμώτερον ουδέν εστιν εν βίω ανθρώποις. Ει και πολυπειρίαν ποθεί τις, οίδε τα αρχαία και τα μέλλοντα εικάζειν, επίσταται στροφάς λόγων, και λύσεις αινιγμάτων, σημεία και τέρατα προγινώσκει, και εκβάσεις καιρών και χρόνων, και πάσι σύμβουλός εστιν αγαθή. Ότι αθανασία εστίν εν αυτή, και εύκλεια εν κοινωνία λόγω αυτής. Δια τούτο ενέτυχον τω Κυρίω, και εδεήθην αυτού, και είπον εξ όλης μου της καρδίας. Θεέ Πατέρων, και Κύριε του ελέους, ο ποιήσας τα πάντα εν λόγω σου, και τη σοφία σου κατασκευάσας τον άνθρωπον, ίνα δεσπόζη των υπό σου γενομένων κτισμάτων, και διέπη τον κόσμον εν οσιότητι και δικαιοσύνη, δος μοι την των σων θρόνων πάρεδρον σοφίαν, και μη με αποδοκιμάσης εκ παίδων σου, ότι εγώ δούλος σος, και υιός της παιδίσκης σου. Εξαπόστειλον αυτήν εξ αγίου κατοικητηρίου σου και από θρόνου δόξης σου, ίνα συμπαρούσά μοι διδάξη με, τι ευάρεστόν εστι παρά σοι. Και οδηγήση με εν γνώσει, και φυλάξη με εν τη δόξη αυτής. Λογισμοί γαρ θνητών πάντες δειλοί και επισφαλείς αι επίνοιαι αυτών.

**Σοφίας Σολομώντος το Ανάγνωσμα**

Εγκωμιαζομένου δικαίου, ευφρανθήσονται λαοί· αθανασία γαρ εστιν η μνήμη αυτού, ότι και παρά Θεώ γινώσκεται, και παρά ανθρώποις, και αρεστή Κυρίω η ψυχή αυτού. Επιθυμήσατε τοιγαρούν, ω άνδρες, σοφίαν, και ποθήσατε, και παιδευθήσεσθε· Αρχή γαρ αυτής αγάπη, και τήρησις νόμων. Τιμήσατε σοφίαν, ίνα εις τον αιώνα βασιλεύσητε. Απαγγελώ υμίν, και ου κρύψω αφ' υμών μυστήρια Θεού. Ότι αυτός και της σοφίας οδηγός εστι, και των σοφών διορθωτής· και εν τη χειρί αυτού πάσα φρόνησις, και εργασιών επιστήμη. Η πάντων τεχνίτις εδίδαξέ με σοφία· έστι γαρ εν αυτή πνεύμα νοερόν, άγιον, απαύγασμα φωτός αϊδίου, και εικών της αγαθότητος του Θεού. Αύτη φίλος Θεού και Προφήτας κατασκευάζει. Ευπρεπεστέρα δε εστιν ηλίου, και υπέρ πάσαν αστέρων θέσιν, φωτί συγκρινομένη, ευρίσκεται προτέρα. Αύτη τους θεραπεύσαντας αυτήν εκ πόνων ερρύσατο, και ωδήγησεν εν τρίβοις ευθείαις. Έδωκεν αυτοίς γνώσιν αγίαν, και διεφύλαξεν αυτούς από ενεδρευόντων, και αγώνα ισχυρόν εβράβευσεν αυτοίς, ίνα γνώσι πάντες, ότι δυνατωτέρα παντός εστιν η ευσέβεια, και ου μη κατισχύση ποτέ κακία σοφίας, ουδ' ου μη παρελεύσεται πονηρούς ελέγχουσα η δίκη. Είπον γαρ εν εαυτοίς, λογισάμενοι ουκ ορθώς. Καταδυναστεύσωμεν τον δίκαιον, μη φεισώμεθα της οσιότητος αυτού, μηδέ εντραπώμεν πολιάς πρεσβύτου πολυχρονίους· έστω δε ημών η ισχύς νόμος. Και ενεδρεύσωμεν τον δίκαιον, ότι δύσχρηστος ημίν εστι, και εναντιούται τοις έργοις ημών και επιφημίζει ημίν αμαρτήματα παιδείας ημών. Επαγγέλλεται γνώσιν έχειν Θεού, και παίδα Κυρίου εαυτόν ονομάζει. Εγένετο ημίν εις έλεγχον εννοιών ημών. Βαρύς εστιν ημίν και βλεπόμενος· ότι ανόμοιος τοις άλλοις ο βίος αυτού, και εξηλλαγμέναι αι τρίβοι αυτού. Εις κίβδηλον ελογίσθημεν αυτώ, και απέρχεται των οδών ημών, ως από ακαθαρσιών, και μακαρίζει έσχατα δικαίων, ίδωμεν ουν ει οι λόγοι αυτού αληθείς, και πειράσωμεν τα εν εκβάσει αυτού. Ύβρει και βασάνω ετάσωμεν αυτόν, ίνα γνώμεν την επιείκειαν αυτού, και δοκιμάσωμεν την ανεξικακίαν αυτού. Θανάτω ασχήμονι καταδικάσωμεν αυτόν· έσται γαρ αυτού επισκοπή εκ λόγων αυτού. Ταύτα ελογίσαντο, και επλανήθησαν· απετύφλωσε γαρ αυτούς η κακία αυτών. Και ουκ έγνωσαν μυστήρια Θεού, ουδέ έκριναν, ότι συ ει Θεός μόνος, ο ζωής έχων και θανάτου εξουσίαν, και σώζων εν καιρώ θλίψεως και ρυόμενος εκ παντός κακού, ο οικτίρμων και ελεήμων, και διδούς τοις Οσίοις σου χάριν, και τω σω βραχίονι τοις υπερηφάνοις αντιτασσόμενος.

**Λιτή. Ήχος α’ .**

Ευφραίνου εν Κυρίω η Λινδισφάρνου νήσος, την του σεπτού σου ποιμενάρχου, πανηγυρίζουσα κοίμησιν, και πάσα η Αγγλία, χαρμονικώς πανηγύρισον, του σου μεγάλου θαυματουργού, Κουθβέρτου του θεοφόρου, την μνήμην εορτάζουσα, και της προστασίας αυτού οσημέραι τρυφώσα, τω εν γη και ουρανώ λαμπρώς αυτόν μεγαλύναντι, Χριστώ τω Ζωοδότη βοήσον· ταις του ιεράρχου ικεσίαις Παντοκράτωρ, δώρησαι ημίν τα ελέη σου.

**Ήχος β’ .**

Ο εκ στόματος νηπίων και θηλαζόντων καταρτίζων αίνον, τω ακάκω παιδί την μέλλουσαν δόξαν σου, θαυμαστώς απεκάλυψεν, και δι’ αυτού σε προς εκείνον είλκυσεν· ο αποστείλας Ραφαήλ τον Αρχάγγελον, του Τωβίτ λεπίσαι τα λευκώματα, της του γόνατος οδύνης σε, παραδόξως δι’ Αγγέλου ερρύσατο· σε γαρ πορώρισεν και εκάλεσεν, και σημεία δια σου υπέρ νουν και λόγον εποίησεν, άτινα εάν γράφηται καθ’ εν, χάρτης και κάλαμος ουκ εξαρκέσουσι. Αυτόν ικέτευε, Κουθβέρτε ισάγγελε, υπέρ των πόθω τιμώντων σε.

**Ήχος γ’ .**

Πάλαι μεν γυνή τις ούσα εν ρύσει αίματος έτη δώδεκα, και πολλά παθούσα υπό πολλών ιατρών, και δαπανήσασα τα παρ’ εαυτή πάντα, και μηδέν ωφεληθείσα, αλλά μάλλον εις το χείρον ελθούσα, ακούσασα περί του Κυρίου Ιησού, ελθούσα εν τω όχλω όπισθεν, ήψατο του ιματίου Αυτού· έλεγε γαρ εν εαυτή ότι εάν άψωμαι, καν των ιματίων Αυτού σωθήσομαι· και ευθέως εξηράνθη η πηγή του αίματος αυτής, και έγνω τω σώματι ότι ίαται από της μάστιγος. Νυν δε η εν παρθένοις ένδοξος ελφλέδη, νόσω δεινή συσχεθείσα, την σην τιμίαν ζώνην εδέξατο, και τη προσψαύσει αυτής, παραδόξως ιατρεύθη, Κουθβέρτε θεοδόξαστε· έτι δε και τις εκ της συνοδείας αυτής, κεφαλαλγίας αφορήτου, ελυτρώθη ομοίως. Όθεν σήμερον πίστει βοώμέν σοι, οι υμνούντές σου την κοίμησιν· διάσωσον ημάς αρρωστιών επωδύνων, και ίλεως ημίν τον Κύριον απέργασαι, ως έχων πλουσίαν την συμπάθειαν.

**Ήχος δ’ .**

Εν τοις κοινοβίοις Μελρόζης και Λινδισφάρνου, ασκητικώς προγυμνασθείς, ψαλμικώς εμάκρυνας φυγαδεύων, και ηυλίσθης εν τη ερήμω της νήσου Φάρνου, πόθω θείω τετρωμένος· πάντα δε ισχύων εν τω ενδυναμούντί σε Χριστώ, τους εκείθεν οικούντας δαίμονας εδίωξας, εν προσευχή και νηστεία. Όθεν εν μονώσει ως ασώματος εβίως, και τα πετεινά του ουρανού, τη προστάξει σου υπείκον. Αλλ’ ω σημειοφόρε Κουθβέρτε, προσάγαγε ημάς τω Θεώ σεσωσμένους, τους ειλικρινώς σε μακαρίζοντας, τη παναλκίμω δυνάμει της πρεσβείας σου.

**Ο αυτός.**

Ότε ο σος τάφος ανέωκται, τρόμος και έκστασις πάντας κατέλαβε, ιεράρχα Κουθβέρτε· ενιαυτών γαρ εννέα παρελθόντων, από της σης κοιμήσεως και ταφής, άφθαρτον και αναλλοίωτον το σώμά σου ευρέθη, και τα σα ιμάτια ουκ επαλαιώθησαν, ευωδία δε γλυκεία εξ αυτού διεχύθη, πιστοποιούσα πάντας, της σης ζωής την λαμπρότητα· ούτω γαρ Θεός σε εδόξασεν, ο θαυμαστός εν τοις αγίοις Αυτού· Ον δυσώπει ρύσασθαι εκξ πάσης του δολίου προσβολής, τους ειλικρινώς σε μακαρίζοντας.

**Ήχος πλ. α’ .**

Ο της εν Αγγλία Εκκλησίας πρωθιεράρχης, Θεόδωρος ο θεσπέσιος, των σων αρετών επιστάμενος την πληθύν, της Λινδισφάρνου νήσου, επίσκοπόν σε έχρισεν, ευλογημένεΚουθβέρτε· όθεν ποιμήν αληθινός ανεδείχθης, ρυόμενος πρωχούς εκ χειρός στερεωτέρων αυτών, και πένητας από των διαρπαζόντων αυτούς, περί πάντα σεαυτόν παρεχόμενοςτύπον καλών έργων, και λόγον έχων υγιή και ακατάγνωστον· διο τον στέφανον λαβών, παρά Χριστού του αρχιποίμενος, πρέσβευε υπέρ των ψυχών ημών.

**Δόξα. Ήχος α’ .**

Από παιδός ανατεθείς Κυρίω, και την σάρκα σταυρώσας, συν τοις παθήμασι και ταις επιθυμίαις, προς απαθείας ήρθης ύψος, ιερατεύσας αξίως τω Θεώ, και πλουσίων δωρεών, ουρανόθεν ηξιώθης, αρχιερέων αγλάϊσμα, Κουθβέρτε παναοίδιμε· όθεν όλον τον βίον θαυματουργών διήλθες, ευεργετών και ιώμενος πάντας, τους καταδυναστευομένους υπό του διαβόλου, και της αληθείας ορθοτομών τον λόγον, ως των Αποστόλων ομότροπος· και μεταστάς των ενθένδε, ιάματα πηγάζεις τοις πιστώς δεομένοις σου, και της πανώλους την χαλεπήν ρομφαίαν αποστρέφεις, χαράν και ευρωστίαν βραβεύων, τοις αιτουμένοις την σην βοήθειαν, εκδυσωπών διηνεκώς, τον σε δοξάσαντα Κύριον, δωρηθήναι τη Εκκλησία ειρήνην, και ταις ψυχαίς ημών το μέγα έλεος.

**Και νυν. Θεοτοκίον.**

Αμαρτωλών τας δεήσεις προσδεχομένη, και θλιβομένων στεναγμόν μη παρορώσα, πρέσβευε τω εξ αγνών λαγόνων σου, σωθήναι ημάς, Παναγία Παρθένε.

**Εις τον Στίχον. Ήχος πλ. α’ . Χαίροις ασκητικών.**

Χαίροις, ο της Αγγλίας φωστήρ, ο καταυγάζων Βρεττανίας τα πέρατα, ακτίσι των σων θαυμάτων, και αρετών τω φωτί, ως Θεού θεράπων του παντάνακτος· Κουθβέρτε μακάριε, μοναζόντων το καύχημα, Δαβίδ Μωσέως και Αμώς ο ομότροπος· εκ γαρ ποίμνης σε της αλόγου μετέστησεν, της λογικής ο Κύριος, δεικνύς ποιμενάρχην σε, και πολιτείας οσίας, υφηγητήν πρακτικώτατον· Αυτόν εκδυσώπει, ταις ψυχαίς ημών δοθήναι, το μέγα έλεος.

 Στ.: Οι ιερείς Σου Κύριε ενδύσονται δικαιοσύνην, και οι όσιοί Σου αγαλλιάσονται.

Χαίρων, την μακαρίαν ψυχήν, του ιεράρχου Αιδανού ως εώρακας, εν δόξη ανερχομένην, προς ουρανίους μονάς, τα εν κόσμω έλιπες ως μάταια, μονήν δε κατέλαβες, της Μελρόζης την πάνσεπτον, και Βασιλείω τω Οσίω υπήκοος, εχρημάτισας Λινδισφάρνου δε ύστερον, νήσόν και την πανέρημον, του Φάρνου κατώκησας, και των δακρύων σου ρείθροις, αυτάς Κουθβέρτε ηγίασα. Χριστόν νυν δυσώπει, ταις ψυχαίς ημών δοθήναι, το μέγα έλεος.

 Στ.: Τίμιος εναντίον Κυρίου, ο θάνατος του οσίου Αυτού.

Χάριν, παρά Κυρίου λαβών, την των μελλόντων ακριβώς έγνως έκβασιν, και δρόσω των προσευχών σου, έσβεσας Πάτερ το πυρ, και σημεία πλείστα επετέλεσας· μετά δε την κοίμησιν, την οσίαν σου άφθορον, και ευωδίαν αποπνέον το σκήνός σου, διετήρησεν ο Θεό ο δοξάσας σε· ω πρέσβευε δεόμεθα, Κουθβέρτε πανθαύμαστε, αιρετιζόντων ρυσθήναι, κακοδοξίας την ποίμνην σου, και πάσι δοθήναι, τοις τελούσί σου την μνήμην, το μέγα έλεος.

**Δόξα. Ήχος πλ. β’ .**

Όσιε Πάτερ Κουθβέρτε θεοφόρε, κατά το όνομά σου, ούτω και η πολιτεία σου· συ γαρ αξίως περιπατήσας, της κλήσεως ης εκλήθης, μετά πάσης ταπεινοφροσύνης, και πραότητος και μακροθυμίας, όντως λαμπρός ανεδείχθης και ένδοξος· ότι αγώσιν ασκητικοίς διέλαμψας, νικήσας τους κοσμοκράτορας, του σκότους του αιώνος τούτου, και εκ της ερημονήσου Φάρνου αυτούς εκδιώξας· έτι δε εν θαύμασιν περιβόητος γέγονας, κηρύσσων το ευαγγέλιον της Βασιλείας, ως ποιμήν αληθινός, και θεραπεύων πάσαν νόσον, και πάσαν μαλακίαν εν τω λαώ. Παρρησίαν έχων προς Χριστόν τον Θεόν, αδιαλείπτως ικέτευε, ελεηθήναι τας ψυχάς ημών.

**Και νυν. Θεοτοκίον**

Ο ποιητής και λυτρωτής μου Πάναγνε, Χριστός ο Κύριος, εκ της σης νηδύος προελθών, εμέ ενδυσάμενος, της πρώην κατάρας, τον Αδάμ ηλευθέρωσε· διο σοι Πάναγνε, ως του Θεού Μητρί τε και Παρθένω αληθώς, βοώμεν ασιγήτως, το Χαίρε του Αγγέλου. Χαίρε Δέσποινα, προστασία και σκέπη, και σωτηρία των ψυχών ημών.

 Νυν απολύεις. Τρισάγιον.

**Απολυτίκιον. Ήχος α’ . Της ερήμου πολίτης.**

Λινδισφάρνου της νήσου τον ποιμένα τον πάνσεπτον, τον θαυμάτων θείαις ακτίσιν, την Αγγλίαν αυγάζοντα, Κουθβέρτον ανυμνήσωμεν πιστοί, τρυφώντες των εκείνου δωρεών· νοσημάτων γαρ λυτρούται φθοροποιών, τους πίστει ανακράζοντας· δόξα τω σε καλέσαντι Χριστώ, δόξα τω σε στεφανώσαντι, δόξα τω ενεργούντι δια σου πάσιν ιάματα.

**Δόξα. Ήχος γ’ . Θείας πίστεως.**

Μέγαν εύρατο, εν τοις κινδύνοις, σε υπέρμαχον, η Βρεττανία, Ιεράρχα κουθβέρτε πανθαύμαστε· ως ουν πανώλους την έφοδον έστησας, και Νορμανδών την οφρυν εταπείνωσας, ούτως Άγιε, Χριστόν τον Θεόν ικέτευε, δωρήσασθαι ημίν το μέγα έλεος.

**Και νυν... Θεοτοκίον**

Σε την μεσιτεύσασαν την σωτηρίαν του γένους ημών, ανυμνούμεν Θεοτόκε Παρθένε· εν τη σαρκί γαρ τη εκ σου προσληφθείση, ο Υιός σου και Θεός ημών το δια Σταυρού καταδεξάμενος πάθος, ελυτρώσατο ημάς, εκ φθοράς ως φιλάνθρωπος.

 Απόλυσις.

**ΟΡΘΡΟΣ**

**Μετά την α’ στιχολογίαν, Κάθισμα. Ήχος α’ . Τον τάφον Σου Σωτήρ.**

Εξέλαμψεν ημίν, η αγία σου μνήμη, ως έαρ νοητόν, τη του έαρος ώρα, Κουθβέρτε θεοδόξαστε, τους πιστούς καταυγάζουσα, και διώκουσα, κακοδοξίας το σκότος· ην γεραίροντες, υπέρ ημών σε πρεσβεύειν, αιτούμεν προς Κύριον.

**Δόξα.**

Την δόξαν σου Θεός, τω παιδί φανερώσας, καλεί σε προς αυτόν, Αιδανού του Οσίου, την άνοδον δηλώσας σοι, προς τα άνω σκηνώματα· μεθ’ ου πρέσβευε, ευλογημένε Κουθβέρτε, χάριν έλεος, και σωτηρίαν δοθήναι, τοις σε μακαρίζουσιν.

**Και νυν. Θεοτοκίον.**

Κυβέρνησον Αγνή, την αθλίαν ψυχήν μου, και οίκτειρον αυτήν, υπό πλήθους πταισμάτων, βυθώ ολισθαίνουσαν, απωλείας Πανάμωμε, και εν ώρα με, τη φοβερά του θανάτου, συ εξάρπασον, κατηγορούντων δαιμόνων, και πάσης κολάσεως.

**Μετά την β στιχολογίαν, Κάθισμα. Ήχος δ’ . Κατεπλάγη Ιωσήφ.**

Βασιλείω τω κλεινώ, τω εν Μελρόζης τη Μονή, προσελθών υπακοήν, αεί εποίεις ταπεινώς, και την αυτού μιμησάμενος πολιτείαν, ώφθης μοναστών στήλη έμψυχος, και ερημιτών εγκαλλώπισμα, την του εχθρού πατήσας δυναστείαν, ασκητικοίς αγωνίσμασι. Διο σε πόθω Πάτερ Κουθβέρτε, εν ωδαίς μεγαλύνωμεν.

**Δόξα.**

Την μανίαν του πυρός, των σων ευχών τω υετώ, καταπαύεις θαυμαστώς, και των μελλόντων ακριβώς, Κουθβέρτε μάκαρ την έκβασιν προγινώσκεις, ζώνη δε τη ση θαύμαμέγιστον, μοναζούσας πόνων διέσωσας, παρά Θεού λαβών των ιαμάτων, δαψιλεστάτην ενέργειαν· Ον νυν δυσώπει σωθήναι πάντας, τους τελούντας την μνήμην σου.

**Και νυν... Θεοτοκίον**

Κατεπλάγη Ιωσήφ, το υπέρ φύσιν θεωρών, και ελάμβανεν εις νουν, τον επί πόκον υετόν, εν τη ασπόρω συλλήψει σου Θεοτόκε, βάτον εν πυρί ακατάφλεκτον, ράβδον Ααρών την βλαστήσασαν, και μαρτυρών ο Μνήστωρ σου και φύλαξ, τοις Ιερεύσιν εκραύγαζε· Παρθένος τίκτει, και μετά τόκον, πάλιν μένει παρθένος.

**Μετά τον Πολυέλεον, Κάθισμα. Ήχος γ’ . Την ωραιότητα.**

Την οσιότητα, της πολιτείας σου, και το αστείρευτον, των θαυμασίων σου, καταπλαγέντες οι πιστοί, βοώμέν σοι ιεράρχα· σήμερον τελούσί σου, εορτήν την υπέρλαμπρον, δος ημίν βοήθειαν, των κινδύνων λυτρούμενος, ίνα σοι ευχαρίστως βοώμεν· Χαίροις Κουθβέρτε θεοφόρε.

**Δόξα. Και νυν. Θεοτοκίον.**

Την ωραιότητα, της παρθενίας σου, και το υπέρλαμπρον, το της αγνείας σου, ο Γαβριήλ καταπλαγείς εβόα σοι Θεοτόκε· Ποίόν σοι εγκώμιον, προσαγάγω επάξιον, τί δε ονομάσω σε; απορώ και εξίσταμαι· διο ως προσετάγην βοώ σοι· Χαίρε η Κεχαριτωμένη.

**Είτα, το α’ αντίφωνον του δ’ ἤχου.**

Προκείμενον: Οι ιερείς Σου Κύριε ενδύσονται δικαιοσύνην, και οι όσιοί Σου αγαλλιάσονται.

Στ.: Τίμιος εναντίον Κυρίου, ο θάνατος του οσίου Αυτού.

**Ευαγγέλιον, ζήτει εν τω όρθρω της ΙΓ’ Νοεμβρίου.**

Ο Ν ψαλμός.

Δόξα: Ταις του Ιεράρχου...

Και νυν: Ταις της Θεοτόκου...

Ιδιόμελον. Ήχος β’ . Στ.: Ελέησόν με ο Θεός...

Την ανεξάντλητον χάριν των θαυμάτων σου, Κουθβέρτε Όσιε, πάσιν εφαπλοίς τοις πίστει σοι προστρέχουσι· δι’ ης ευφημούμέν σε λέγοντες· δαιμονώντας λυτρούσαι, θεραπεύεις νοσούντας, των αγρών προστατεύεις, και διασώζεις πλέοντας, κλύδωνα δεινόν θαλάσσης χαλινών· των μελλόντων την έκβασιν σαφώς, προκαταγγέλεις τοις πιστοίς, και τους απίστους παιδεύεις, Θεόν τους μυκτηρίζοντας· τοις πάσι βραβεύεις συμπαθώς τα αιτήματα, θερμός υπάρχων προστάτης, τοις επιτελούσί σου, το ιερόν μνημόσυνον· μεθ’ ων και ημίν ιεράρχα θεσπέσιε, τοις ανυμνούσί σου νυν την κοίμησιν, αίτησαι παρά Χριστού το μέγα έλεος.

 Είτα, ο Κανών, ου η ακροστιχίς: Τω θαυματουργώ, Κουθβέρτω αίνος. Παναγιώτου.

**Ωδή α’ . Ήχος πλ. β . Κύματι θαλάσσης.**

Τον θαυματοφόρον, Κουθβέρτον τολμώντι υμνήσαι σήμερον, Δέσποτα Κύριε, ο θαυμαστός εν Αγίοις, φωτισμόν εξ ύψους δίδου μοι, και σοφίαν άφθονον, τω αναξίω δούλω Σου.

Ως Ιερεμίαν, μητρός εκ νηδύος Θεός σε είλετο, Κουθβέρτε Όσιε· όθεν σην μέλλουσαν δόξαν, τριετές παιδίον έγνωκεν· της Τριάδος ώφθης γαρ, θεράπων ενθεώτατος.

Θαύματι Κουθβέρτε, Θεός σε οδύνης γονάτων ρύεται, πέμψας τον Άγγελον, αυτού υγείαν σοι δούναι· ποταμού δε τα ορμήματα, χαλινοίς δεήσει σου, τους πλέοντας λυτρούμενος.

Άνω προς σκηνώσεις, εν δόξη εώρακας ανερχόμενον, Κουθβέρτε πάνσοφε, τον Αιδανόν· όθεν χαίρων, την του κόσμου ματαιότητα, εν χαρά κατέλιπες, τρωθείς τω θείω έρωτι.

**Θεοτοκίον.**

Ύμνοις Σε Παρθένε, πιστών μεγαλύνει άπαν το σύστημα, την παμμακάριστον, του Ζωοδότου Μητέρα, και προστρέχει τη πρεσβεία Σου, δι’ αυτής ρυόμενον, εκ πάσης περιστάσεως.

**Ωδή γ’ . Σε των επί υδάτων.**

Μελρόζης τω σεμνείω, γηθόμενος προσήλθες θεοφόρε, τω ταύτης προεστώτι, εν πάσι δ’ ώφθης υπήκοος, και εκ ψυχής εκραύγαζες· Ουκ έστιν Άγιος, πλην Σου Κύριεφιλάνθρωπε.

Άνωθεν δεδεγμένος, Βασίλειος αποκάλυψιν έγνω, την μέλλουσάν σου δόξαν, ο της Μελρόζης ηγούμενος, και εν χαρά εκραύγαζεν· Ουκ έστιν Άγιος, πλην Σου Κύριε φιλάνθρωπε.

Τρέφει σε την νηστείαν, τηρήσαντα έως ώρας εννάτης, ο Άγγελος Ηλίαν, ώσπερ το πριν τον θεόφρονα· διο και νυν νηστεύοντας, Κουθβέρτε Όσιε, ταις ευχαίς σου ημάς στήριξον.

**Θεοτοκίον.**

Ουκ οίδα άλλην πλην Σου, βοήθειαν Θεοτόκε Παρθένε, και Σην επικαλούμαι, θερμώς ταχείαν αντίληψιν, κραυγάζων· Κόρη σώσόν με, και της κολάσεως, τον ικέτην Σου εξάρπασον.

**Κάθισμα. Ήχος δ’ . Ταχύ προκατάλαβε.**

Λαμπρύνεις τα πέρατα εν τη ση μνήμη σοφέ· το σώμα εκβλύζει σου των ιαμάτων πηγάς, Κουθβέρτε μακάριε· όθεν και της πανώλους, ασινείς διασώζεις, πίστει τους ανυμνούντας, σων θαυμάτων το κλέος, πρεσβεύων εν παρρησία, υπέρ των ψυχών ημών.

**Δόξα. Και νυν. Θεοτοκίον.**

Ταχύ ημάς πρόφθασον Παρθενομήτορ αγνή· εχθρών ημάς λύτρωσαι των βλασφημούντων εις Σε, και μη προσκυνούντων Σε· θραύσον τας γλωσσαλγίας, των αιρέσεων πάσας· γνώτωσαν ότι μόνη Θεομήτωρ υπάρχεις, πρεσβείαις Σου Ορθοδόξων, το σύστημα σώζουσα.

**Ωδή δ’ . Την εν Σταυρώ Σου θείαν κένωσιν.**

Υπακοήν την αδιάκριτον, και αγάπην πολλήν, την σην Χριστός βραβεύων, ηξίωσεν ξενίσαι σε Άγγελόν ποτε, και ουράνιον άρτον, Κουθβέρτε γεύσασθαι.

Ροαίς δακρύων απεκάθηρας, εκ παντός μολυσμού, την σην ψυχήν Κουθβέρτε· διο ελθούσα ώκησεν εν σοι η Τριας· ην δυσώπει σωθήναι, τους σε γεραίροντας.

Γινώσκων εν Αγίω Πνεύματι, τα της σης βιοτής, σαφώς αυτά προλέγει, ο ιερός Βασίλειος συ δε ταπεινών, σεαυτόν ουκ επαύσω, πόνοις ασκήσεως.

**Θεοτοκίον.**

Ως παρρησίαν ακαταίσχυντον, οία Μήτηρ Θεού, έχουσα του Υψίστου, εμέ τον υπεράνομον σώσον δωρεάν· αγαθόν γαρ τι έργον, εγώ ουκ έπραξα.

**Ωδή ε’ . Θεοφανείας Σου Χριστέ.**

Κλίνης σε ήγειρεν Χριστόν, και θαυμαστώς έδωκέ σοι υγείαν· σκόλοπα μικρόν όμως αφήκέ σοι, συ δε ως ο Παύλος εκραύγαζες· ασθενείαις εν ταις εμαίς, χαίρων καυχήσομαι τον Θεόν δοξάζων· γενέσθω Αυτού το θέλημα το Άγιον.

Ο αετός εξ ουρανού, βρώσιν σοφέ παραδόξως σοι πέμπει, και των εσομένων συ την έκβασιν, ακριβώς Κουθβέρτε προέγνωκας, φωτιζόμενος εκ Θεού, του Παντοκράτορος ως Αυτού θεράπων· ον αίτει δούναι ημίν πταισμάτων άφεσιν.

Ύδατι χρώμενος ψυχρώ, σάρκα την σην και τας τάυτης ορέξεις, εν τη ση ασκήσει απενέκρωσας, σεαυτόν βαλών εις την θάλασσαν, και την νύκταν όλην ψαλμοίς, σχολάζων ένδοξε και ωδαίς αγίαις, επήρθης προς απαθείας ύψος μέγιστον.

Θαλάσσης κτήνη των ποδών, δέει πολλώ σου καθήπτοντο Πάτερ, ταύτα δε ορών φόβω συνείχετο, ο ακολουθήσας σοι Όσιε· συ δε έφης ειρηνικώς· Θάρσει τεκνίον μου μηδενί λαλήσων, α είδες έως της ώρας του θανάτου μου.

**Θεοτοκίον.**

Βεβαίαν έχομεν την Σην, καταφυγήν αειπάρθενε σκέπην· Ον γαρ απορρήτως απεκύησας, Σοι την εξουσίαν δεδώρηται, προστατεύειν διηνεκώς, των Θεοτόκον Σε καθομολογούντων· διο Σε ακαταπαύστως μακαρίζομεν.

**Ωδή στ’ . Εβόησα εν όλη καρδίω μου**

Εξέβαλας τον δάιμονα Όσιε, εκ γυναικός της ευσεβούς, και από της νήσου, του Φάρνου πλήθος μέγα, απεδίωξας, ακαθάρτων πνευμάτων.

Ροήν πηγάσαι Πάτερ εποίησας, ως ο θεόπτης Μωϋσής, εξ ανίκμου πέτρας, Κουθβέρτε ιεράρχα· την πραότητα, γαρ αυτού εμιμήσω.

Τα πετεινά υπήκοα έδειξας, ταις σαις Κουθβέρτε εντολαίς, και ορμήν θαλάσσης, ευχαίς σου χαλινώσας, τον μισάνθρωπον, εταπείνωσας όφιν.

**Θεοτοκίον.**

Ωδίνων μητρικών Κόρην άνευθεν, τον προ αιώνων εκ Πατρός, Λόγον γεννηθέντα, έτεκες και της Εύας, εξηφάνισας, την αράν Θεοτόκε.

**Κοντάκιον. Ήχος γ’ . Η Παρθένος σήμερον.**

Εορτάζει σήμερον, του Λινδισφάρνου η νήσος, συν αυτή δε άπασα, η Βρεττανία εν ύμνοις, μνήμην σου την παναγίαν και φωτοφόρον· έχει γαρ θαυματουργόν σε Κουθβέρτε μέγαν, και δοξάζει χαρμοσύνως, τον σε αξίως δοξάσαντα Κύριον.

**Ο Οίκος.**

Ώσπερ Μωσήν τον θαυμαστόν Δαβίδ τον βασιλέα, και Ελισαίον και Αμώς εκ ποίμνης σε αλόγου, εκάλεσεν ο Ποιητής τα λογικά αρνία Αυτού ποιμάναι· ασκητικώς δε προκαθαρθείς του Παρακλήτου πέφηνας, καθαρόν οικητήριον και ζων και μετά θάνατον, θαυμάτων ενεργεία δεδόξασαι Κουθβέρτε ιεράρχα· την γαρ πανώλεθρον πανώλην αποδιώκεις, και διασώζεις των παγίδων του αλλοτρίου, τους τιμώντάς σου πόθω την παναοίδιμον κοίμησιν, πρεσβεύων διηνεκώς υπέρ της εν Βρεττανία Ορθοδόξου ποίμνης, ως έχων παρρησίαν, προς τον σε αξίως δοξάσαντα Κύριον.

**Συναξάριον**

Τη Κ' του αυτού Μηνός, Μνήμη του Αγίου Κουθβέρτου, επισκόπου Λινδισφάρνου Βρεττανίας. Ο θαυματουργός καν έθανε Κουθβέρτος, θαύματα πολλά ποιείται καθ’ εκάστην.

 Τη αυτή ημέρα, Μνήμη των Αγίων Αββάδων των αναιρεθέντων υπό των Μαύρων εν τη Μονή του Αγίου Σάββα του Ηγιασμένου. Διπλούς στεφάνους χειρός εκ του Κυρίου, πόνων χάριν δέχεσθε και των αιμάτων. Εικάδι Αββάδες εκ χθονός ουρανόν ήλυθον ευρύν. Ούτοι, εκ διαφόρων τόπων συναθροισθέντες, και τη Μονή του Αγίου Σάββα προσκαθεζόμενοι, εν ασκήσει πολλή, και καλή πολιτεία τον Θεόν εθεράπευον. Αλλ’ ο βασκαίνων και φθονών διάβολος, και μάλιστα τοις εν αρεταίς, εξήγειρεν επ’ αυτούς αθέους Αιθίοπας, ελπίζοντας πλούτου περιουσίαν λαβείν. Ως δε απελθόντες ουδέν εύρον τους μεν αποκεφαλίσαντες, τους δε διχοτομήσαντες, άλλους δε κατακεντήσαντες, και τα αίματα αυτών εκχέαντες, και διαφόρως ανελόντες, απέκτειναν. Οι δε Όσιοι ευχαριστούντες, παρέδωκαν τας ψυχάς αυτών τω Κυρίω, απολαβόντες την αιώνιον και μακαρίαν ζωήν της Βασιλείας των Ουρανών, δι’ ην τους τε αγώνας της ασκήσεως, και το μαρτύριον της αθλήσεως προθύμως υπέμειναν.

 Τη αυτή ημέρα, Μνήμη του Οσίου και Ομολογητού Νικήτα, Επισκόπου Απολλωνιάδος. Υπέρ τύπου σου δεινά Νικήτας φέρων, νυν Σον πρόσωπον Χριστέ, εν πόλω βλέπει. Ούτος, εν τω καιρώ των Εικονομάχων υπήρχεν επίσκοπος Απολλωνιάδος, ου μόνον πιστός και ευλαβής και ορθοδοξότατος, αλλά και ελεήμων και συμπαθής, πολύς την γνώσιν, πολύς τον λόγον. Όθεν αναγκασθείς αρνήσασθαι την προσκύνησιν των Αγίων Εικόνων, και μη πεισθείς, εξορίαις καταδικάζεται, και πειρασμοίς ανυποίστοις καθυποβάλλεται, εφ’ οις νοσήσας δεινώς, παρέθετο την ψυχήν του εις χείρας Θεού.

 Τη αυτή ημέρα, Μνήμη των Αγίων Επτά Μαρτύρων γυναικών, των εν Αμινσώ, Αλεξανδρείας, Κλαυδίας, Ευφρασίας, Ματρώνης, Ιουλιανής, Ευφημίας, και Θεοδοσίας. Δηλοί γυναικών των πεπυρπολημένων, αριθμός επτά παρθένος των Παρθένων. Αύται υπήρχον επί της βασιλείας Μαξιμιανού του δυσσεβούς, υφ’ ου, διωγμού κινηθέντος μεγάλου κατά των Χριστιανών, πάσα ηλικία των τον Χριστόν ομολογούντων διαφόροις βασάνοις και ποικίλοις θανάτοις εξεκόπτετο. Επεί δε εν Αμινσώ τη πόλει το αυτό επετελείτο παρά του άρχοντος της πόλεως, και αύται αι επτά πεπαρρησιασμέναι έστησαν ενώπιον αυτού, και Χριστιανάς εαυτάς ομολογήσασαι, και τον άρχοντα ωμόν και απάνθρωπον, και εχθρόν της αληθείας αποκαλέσασαι, πρώτον μεν εκδυθείσαι ραβδίζονται, έπειτα τους μαστούς ξίφει εκκόπτονται, μετά δε ταύτα κρεμασθείσαι ξεόνται, άχρι και της διαφανείας των εγκάτων αυτών, και τελευταίον εις κάμινον πυρός εμβληθείσαι, παρέδωκαν τας ψυχάς των τω Κυρίω.

 Τη αυτή ημέρα, ο Άγιος Μάρτυς Ροδιανός, ξίφει τελειούται. Ο Ροδιανός, ως ερυθρόν σοι ρόδον, Χριστέ προσήχθη, το σώμα βεβαμμένος.

 Τη αυτή ημέρα, ο Άγιος Μάρτυς Ακύλας ο Έπαρχος, ξίφει τελειούται. Άμωμον ιερείον ώφθης Ακύλα, τμηθείς αμώμω Δεσπότη δια ξίφους.

 Τη αυτή ημέρα, ο Άγιος Μάρτυς Λολλίων, πυγμαίς βαλλόμενος τελειούται. Ο Λολλίων έστηκε τας πυγμάς φέρων, και μη στεναγμόν, μηδέ μυγμόν εκφέρων.

 Τη αυτή ημέρα, ο Άγιος Μάρτυς Εμμανουήλ, ξίφει τελειούται. Ξίφει χεθήτω, καν κοτύλη φησί μοι, Εμμανουήλ πέφυκεν αίματος μία.

 Τη αυτή ημέρα, ο Άγιος Νεομάρτυς Μύρων ο Κρης, μαρτυρήσας εν Κρήτη κατά το αψυγ (1795), αγχόνη τελειούται. Μύρον νοητόν ωράθης εξ αγχόνης, Μύρων Αθλητά, δόξα Κρήτης και κλέος.

 Τη αυτή ημέρα, Μνήμη του Αγίου Ιερομάρτυρος Ευφροσύνου του Ρώσσου.

 Τη αυτή ημέρα, Μνήμη του Αγίου Σεϊμβλά.

Ταις των Αγίων σου πρεσβείαις, ο Θεός, ελέησον ημάς. Αμήν.

**Ωδή ζ’ . Άφραστον θαύμα.**

Άφραστον θαύμα! Πως τη προσψαύσει της ζώνης σου, την υγείαν έλαβον ευθύς, παρθένοι σεμναί νόσοις εταζόμεναι, και ευχαρίστως ανεβόων Κουθβέρτε· Λυτρωτά ο Θεός ευλογητός ει.

Ίασιν δίδως, κεφαλαλγίας της μάστιγος, ιεράρχα κόρη τη πιστή, ελαίω αυτήν ώσπερ οι Απόστολοι, αλείψας Πάτερ και διδάξας κραυγάζειν· Λυτρωτά ο Θεός ευλογητός ει.

Νήσος χορεύει, του Λινδισφάρνου αινούσά σε· ποιμενάρχης γαρ αληθινός, Χριστόν μιμηθείς ταύτης αναδέδειξαι, εις προστασίαν των πίστει μελωδούντων· Λυτρωτά ο Θεός ευλογητός ει.

Οίνος το ύδωρ, όπερ εγεύσω γεγένηται, ευλογία Όσιε τη ση· οι δε μονασταί οι σοι μη υπείκοντες, εν τη θαλάσση απέλαβον παιδείαν, εκ Θεού του παντάνακτος Κουθβέρτε.

**Θεοτοκίον.**

Σε δυσωπούμεν, των κοιμηθέντων μνημόνευσον, αιτουμένη άνεσιν αυτοίς· πολλά γαρ η μεσιτεία δύναται, και σωτηρίαν πάναγνε δωρείται, εκ Θεού τοις υμνούσί σε εκ πόθου.

**Ωδή η’ . Εκ φλογός τοις οσίοις.**

Προειδώς σου το τέλος Θεόν εδόξασας, και το τίμιον σώμα και αίμα Όσιε, ευλαβώς λαβών γηθόμενος παρέθηκας, εις χείρας του Πλάστου την σην ψυχήν Κουθβέρτε.

Αναμέλποντες αίνους εν τη κοιμήσει σου, μονασταί της βαρβάρων ορμής εσώθησαν· πάντα γαρ αυτοίς προείρηκας μακάριε, εν παντί διδάσκων ευχαριστείν Κυρίω.

Νεανίσκος δαιμόνων δουλείας ρύεται, τω πηλώ ος εμίχθη πάλαι τω ύδατι, ένθα σου σορόν την θείαν εναπέπλυναν, σε θαυματοφόρε Κουθβέρτε μεγαλύνων.

Απορούμεν υμνήσαί σου τα θαυμάσια· του ναού σου γαρ λίθοι υγείαν βρύουσι, και ώσπερ ποτε του Παύλου τα σουδάρια, Όσιε Κουθβέρτε τα υποδήματά σου.

**Θεοτοκίον.**

Γνους τον νόμον Κυρίου αυτόν ουκ έπραξα, και δαρήσομαι μέλλω πολλάς ο άθλιος· σώσόν με σεμνή Μαρία αειπάρθεν, ίνα Σε δοξάζω εις πάντας τους αιώνας.

**Ωδή θ’ . Θεόν ανθρώποις.**

Ιδόντες άνδρες λοιμοί το λείψανον, άφθαρτον το σεπτόν σου, και σον πώγωνα Όσιε, ωσεί δεκαήμερον, του καύσαι αυτό, ουκ ήθελον Κουθβέρτε, και καθυπείκοντες, άνακτος ανόμου τη βουλή, εν γη κατέκρυψαν.

Ως βοηθόν σε υμνεί και φύλακα, η του Δονάλδου πόλις, και Νεόκαστρον έχει σε, μέγαν αντιλήπτορα, Κουθβέρτε σοφέ, και η Αυγουσταλδία, σε μεγαλύνουσα, χαίρει κεκτημένη σε φρουρόν, και μακαρίζει σε.

Τον της νηστείας καιρόν η μνήμη σου, Κουθβέρτε ιλαρύνει· ον ημάς καταξίωσον, ευσεβώς τελέσαντας, τα Πάθη Χριστού, εν πίστει προσκυνήσαι, και την Ανάστασιν, συν ταις ουρανίαις στρατιαίς, δοξάσαι Όσιε.

Ότε ψυχή μου από του σώματος, η τάλαινα οδύνη, ιεράρχα χωρίζηται, πρόφθασον βοήθησον, τω σω υμνωδώ, ρυόμενος θανάτου, δευτέρου ένδοξε, ανθ’ ων την σην κοίμησιν ωδαίς, Κουθβέρτε ήνεσα.

**Θεοτοκίον.**

Υμνείν δοξάζειν και μακαρίζειν Σε, δίδου ημίν αξίως, τοις τιμώσί Σε πάναγνε, σκέπουσα τη σκέπη Σου εκ πάσης οργής, μόνη ευλογημένη· Συ γαρ το καύχημα, των χριστιανών και προς Θεόν, πρέσβυς ευπρόσδεκτος.

**Εξαποστειλάριον. Ήχος β’ . Τοις Μαθηταίς συνέλθωμεν.**

Εκ της αλόγου ποίμνης σε, ως Μωσήν τον θεόπτην, και τον Αμώς εκάλεσε, ο παντάναξ Κουθβέρτε, και δωρεά μεγαλύνας, των θαυμάτων ποιμένα, των λογικών προβάτων σε, θεοφόρον δεικνύει και δια σου, σωτηρίαν δίδωσιν τοις αιτούσι, την σην πρεσβείαν Όσιε, εν κινδύνοις και νόσοις.

**Έτερον. Ο αυτός. Γυναίκες ακουτίσθητε.**

Του Λινδισφάρνου πρόεδρον, Κουθβέρτον τον παμμέγιστον, τον εν σημείοις ποικίλοις, και θαύμασιν παραδόξοις, εν Βρεττανία λάμποντα, εν άσμασιν τιμήσωμεν,και προς αυτόν βοήσωμεν· Χριστόν ικέτευε Πάτερ, τους σε τιμώντας σωθήναι.

**Θεοτοκίον.**

Κυρίως Θεοτόκον Σε, ομολογούμεν Δέσποινα, οι δια Σου σεσωσμωένοι· και γαρ Θεόν απορρήτως, εκύησας τον λύσαντα, δια Σταυρού τον θάνατον, προς δ’ εαυτόν ελκύσαντα, Οσίων δήμους μεθ’ ων Σε, ανευφημούμεν Παρθένε.

**Αίνοι. Ήχος δ’ . Ως γενναίον εν Μάρτυσι.**

Λινδισφάρνου το καύχημα, και ποιμένα πανάριστον, της Αγγλίας πάσης το εγκαλλώπισμα, των μοναστών τον διδάσκαλον, θαυμάτων το πέλαγος, Βρεττανίας τον πυρσόν, κακοδόξων τον έλεγχον, και αγλάϊσμα, ευσεβών Ορθοδόξων επαξίως, τον μακάριον Κουθβέρτον, χαρμονικώς ευφημήσωμεν.

 Των μελλόντων την έκβασιν, ακριβώς επιστάμενος, πάντας καταπλήττεις τοις σοις χαρίσμασιν· πυρός μανίαν γαρ έπαυσας, ευχαίς σου προς Κύριον, και στρυθίων τους αγρούς, ασινείς διετήρησας, και νοσήματα, ιεράρχα ποικίλα εξιάσω, θεοδόξαστε Κουθβέρτε, ως Αποστόλων διάδοχος.

 Αφθαρσία τετίμηται, σου το σώμα το πάντιμον, και θαυμάτων ώφθη, κρήνη αδάπανος· αλλ’ οις Θεός οίδεν κρίμασιν, αυτού εστερήθημεν, ότε ανδρες δυσσεβείς, υπό γην φθόνω έκρυψαν, τούτο Όσιε· όμως βρύει ιάματα Κουθβέρτε, νυν η πάντιμος εικών σου, και φυγαδεύει τους δαίμονας.

 Ως προστάτην θερμότατον, του Δονάλδου η πόλις σε, χαίρουσα γεραίρει, Κουθβέρτε ένδοξε· Αυγουσταλδία αγάλλεται, φρουρόν κεκτημένη σε, και Νεόκαστρον σκιρτά, αντιλήπτορα έχον σε, και εν άσμασι, Βρεττανία σε πάσα μακαρίζει, ην ευλόγει ουρανόθεν, αιρετιζόντων λυτρούμενος.

**Δόξα. Ήχος πλ. δ’ .**

Τις επαξίως υμνήσει, τας αρετάς του βίου σου, και των υπέρ φύσιν θαυμάτων σου την χάριν, ιεράρχα Κουθβέρτε; ως άγγελος γαρ επί γης, επολιτεύσω μακάριε, εν νήσω ερήμω και αβάτω και ανύδρω, μόνος μόνω Θεώ προσομιλών· ιεραρχίας δε την στολήν, ψήφω θεία κληρωσάμενος, σωφρόνως και δικαίως εποίμανας, την λαχούσάν σοι ποίμνην, έχων το μυστήριον της πίστεως, εν καθαρά συνειδήσει, και δόκιμον σεαυτόν τω Κυρίω παραστήσας· ω μη παύση δεόμεθα, ιλαστηρίους αναφέρων δεήσεις, προς σωτηρίαν των ψυχών ημών.

**Και νυν. Θεοτοκίον**

Ανύμφευτε Παρθένε, η τον Θεόν αφράστως συλλαβούσα σαρκί, Μήτηρ Θεού του υψίστου, σων οικετών παρακλήσεις δέχου Πανάμωμε, η πάσι χορηγούσα καθαρισμόν των πταισμάτων, νυν τας ημών ικεσίας προσδεχομένη, δυσώπει σωθήναι πάντας ημάς.

 Δοξολογία Μεγάλη και Απόλυσις.

**Μεγαλυνάριον.**

Χαίροις των θαυμάτων θεία πηγή, η πάσαν Αγγλίαν καταρδεύουσα μυστικώς· χαίροις της πανώλους, ο ισχυρός διώκτης, Κουθβέρτε ιεράρχα, πιστών το καύχημα.

Η/Υ ΠΗΓΗ:

Voutsinasilias.blogspot.gr

<http://voutsinasilias.blogspot.gr/2014/03/20.html>